Iseffaren n yires
Yura t: Mimun AMSBRID (Biljika)
Tekkar d ghar negh
tghuyyit. War jjin manis war d usin. Usin d zi ca n timura tugha oemmars war
xafsnt srigh: Masvar, Falastvin, Loiraq, Suria, Lurdun. Iwyen ten d ad anegh
seggden ires. War nssin ad nssiwer. Irsawen nnegh farghen. Yekkar ubarreh: wen
i ghar yedja ca n mmis d amezyan, ad yessek ad as d seggden ires; aqa rmexzen
yiwi d iseffaren n yires. Yiwi ten d zi tamurt nni mani tirin yewdan yessnen
ad ssiwren. Yewca daysen tiwririn n tinoacin bac ad asen sgenfan tarwa n wem
zeg wattvan n yires…
Neccin - Badi n Muh
u Hemmu, Mimum u Heddu, Oellal n Omaruc, Mazuz n Traytmas, Muhemmadi n
Tsekkûrt, nec - neccin tugha ntghir nssen ad nssiwer! Xmi nni ghar nekkar ad
nssiwer, war ntijji min war ntinni… Nssawar! War yedji nsbeooa, war yedji ntzu,
war yedji… Nessawar jar anegh; nessawar akid tiyemmatin d ibabaten nnegh;
nessawar akid yemsbriden… war yeqqim ca! Nccin tugha ntghir d nccin d ayt bab
n Wawar. War yedji wi d anegh izemren deg izran, di twafitin, di tikkwra, deg
wdvran n wawar… Min tixs ad t’ nini ntini t’: tamghart, aryaz, tamurt, ajenna,
tafuct, taziri, itran, aman, timessit, adrar, ighzar, imendi, tasrighwa,
azemmûr, tazuggûrt, axeyyeq, timexsa, asitem, asam, aweddvar, tazwart,
tagarzawt… Min yughin ires nnegh, ar ami d anegh d iwyen wi t’ gh ad ifarsen,
zi tmurt ghar ten nidven!?
Ssi Mhemmed,
advukkwar nnegh, yenna yi: rmexzen yexs ad anegh ioarreb, ad anegh yarr d
aoraben. Nnigh as: waxxa, neccin ad neg nermed ad nssiwer am acnaw iseffaren
ad n yires i d anegh d iwyen (balak war dji am nitni qeo, maca…), i mamec gh
ad neg ad nedwer d aoraben?! Yenna yi rmexzen yessen min iteg.
Waxxa amenni,
qqimegh txarrisegh: ma ad nremmed, ad nremmed ar nedwer war nedji d neccin,
nigh mamec? Ad nremmed cwayt cwayt ar nedwer d nitni? Nnigh as i Ozizi Heddu:
aqa iseffaren n yires xsen ad anegh arren war nedji d nccin; mamec i d anegh
gha ad ggen a ozizi Heddu? Yeskef ijj n usekkif zi tanjarina nns (garru),
yesfernen awarni iorbab n tayyut id as d iteffghen zeg imi d wanzaren, yewta
ict n ticti s wzduz di tafedjuct n wari i tugha ghars zzat s: "hhey", yenna yi:
"balak ad kenniw reqqmen!". Imara texsed ad tarnud aweddvar, uca seqsa ozizi
Heddu. Jjigh t’ yetmudv iseghwan nnes, uyuregh ad awyegh arum i tafunast.
Tugha yi iggwjegh umi d as srigh yetragha d xafi: "A hdva ixf nnc a Mimun,
ghark ad ac iweddvar yexf nnec, ad teqqimed war tedjid d cek, war tedjid d wen
nidven!". Zzerzegh azedjif uca uyuregh.
Zi ssinni d usawen,
qqimegh hettvigh iman inu: manis i d ayi d gh ad tessenta taorabeyt, ma zeg
idvaren, ma zeg wzedjif? Mermi ma remdegh ca n wawar n taorabt sekkwdvegh ixf
inu: ma toarbegh ca nigh? Iseffaen n yires nnan anegh: "ad tremmdem taorabt ad
toarrabem ar tdewrem d aoraben". Deg ijj n ujettvuy n tisit i tugha awarni
tewwart n wexxam n yemma, mermi ma udfegh d zi barra, sekkwdvegh ma nec oad d
nec, ma yemmarni dayi ca; ma oarbegh ca nigh oad…
Walu! Tirmect inu d
tenni; azedjif inu d wenni… Ussan gguren, nec war xafi itemwiri ca: nec uca d
nec wapa! Akid wussan yessenta itadf ayi wmnus: iseffaren n yires ad xafi
xeyyqen; amenni i kessin tamara; awar nsen remdegh t’… attvas n wawren i ysigh
deg zedjif inu zeg ami d ghar negh usin. War dji ayenni wapa: ssentigh
ssiraregh zzaysen ires inu jar imeddukar, deg wghbvar, xmi nni d ntayem aman n
tissit… Maca nec oad d nec! Deg wmezwaru, tugha teggegh t’ d tirart; maca akid
wussan, akid iseggusa, ssentigh tacigh, xmi nni d ssufughegh awaren nni i
remdegh zeg imi, tacigh akid ca deg ixf inu…tacigh amxmi idmaren inu tuffen;
kessigh azedjif inu deg wjenna, texsegh ad ssacigh innidven illa nec ssnegh…
ssnegh min war ssinen… ssnegh awar n yinni i d yusin zi Tamurt n Yires…
Tazzra nnegh, akid
uremmud n wawar nsen, war tedji d ict: d aynegh inni, imara tenghid ten, war
teqqnen ijj n wawar ghar wennidven; itazegh asen imetmi… Maca di barra, xminni
ssawaren awar nnegh, war yedji wen ten gh ad yessghden - d tifedvniwin!
Aseggûs awarni
useggûs, irin tudrusen imermadem: ffghen ijj awarni wen nidven; war zemren ad
awdven ghar uneggar; ires nsen yugi ad yeggenfa. Ssufghen ten iseffaren n
yires. Nnan asen: kenniw war tzemrem ad tarnim ghar zzat; war tzemrem ad
tessnem!… Mhemmed n Wmzir yedwer ghar Taghzut: yettvef tamzirt x baba s;
yetreqqam tiyarsiwin i yinni yeqqimen carrzen oad. Mmi s n Heddu Amejjawi
yettvef tagharabut; iyemmar iserman; Muhend Amenzu yezvwa ghar Sbbanya (ufigh
t’ azzghat di Tarraghona yeznuza iseksat d inuda i yrifiyyen i dinni yedjan.
Nnigh as: "ma yeggenfa yac yires nigh oad?" Yesfernen, yenna yi: "min ifarghen
yefregh, war dji oad ad isegged!").
Inni yarnin
zzaynegh ghar zzat deg wremmud udrusen. Nec zeg ina. War ssinegh mamec i d as
ggigh maca remdegh awar n iseffaren n yires! Dewregh tarrigh t’, ssawaregh t’
mamec xsegh.
Ssnegh t’. Maca
oemmars war arzugh ad t’ id qqnegh ghari: ghar yexf inu, nec d min i d ayi d
yenndven. Oemmars war ghari d yedvri ad inigh x tafunast nnegh "baqaratun":
tafunast nnegh d “baqaratun”?! Ur d xafs itiss ! Amxmi teggid tbarba xf
tfunast… Tafunast nnegh teqqim, deg wzedjif inu, d «tafunast». Itini yi yexf
inu, imara nnigh as “baqaratun”, ad tafed amxmi ur tedji d nettat… amxmi gh ad
tmsebdva d azedjif, d idvaren, d accawen… ur tghimi tmun d tafunast !
Deg wzedjif inu
awaren war tmsebdvin xf min tinin: awaren d “tinatin” (les choses) nitni d
ijjen; war tzemred ad ten tbdvidv. Imara tebdvidv ten ad tafed am xmi tqedvwed
asghun nni n tudart ig teqqnen ijjen ghar wennidven; ad ten tenghed: ad
tenghed awar, ad tenghed min itini. Am ya, deg wzedjif inu, imendi d “imendi”;
war tzemred ad tinid mamec nnidven. Imara tennid t s ca n wawar nnidven ad
yedwer war yedji d netta; ad yedwer d ca nnidven; d ijjen ughemmuy zeg
ighemmuyen i nzmer ad naf mani nnidven. Xsegh ad inigh war yetghimi d imendi
nnegh: imendi nni id ighemmyen deg imura nnegh, deg izaraghen nnegh, di
tifrasin nnegh; imendi nni i wmi ncarrez tamûrt; i wmi nkessi yanzvar; i
nmejjar s imeyran imara yuss d, nigh ntekkes s ufus imara yuss d d izuboen; i
nsmuna d icuwwafen d taffiwin; i nssarwat deg wndrvar; i ntizedv, nccin
nsseghd amxmi ntzadja ; i war nssuruf s tisirra; i ntegg di tisarfin - d Agra
yifen marra igerwan: wen i war ghar tedji tasraft n imendi, d netta s yiman
nnes i war yedjin! Wenni itajjwen imendi, d wenni d imettar n imettaren, waxxa
ghars ghad yiri min ghars ghad yirin n tinoachin (amen tugha d anegh itinni
baba)…
Imendi d “imendi”;
“imendi” d imendi. Awar i war yessikkin ghar wawren; awar i war yetnurzvumen x
tiwennawin i yemsarbun d tisatarin deg iman n yewdan - awar ad yetghima … d
awar. Yetghima d abarran; war itidef di tracca n wawaren-tinatin i di
twattvfen wawaren d tinatin.
Waxxa ssnegh attvas
n wawren n taorabt, maca xminni tixsegh ad ssiwregh xf yexf inu, xf yexf nnegh,
xf tamurt nnegh d min days yedjan d min days nteg, awaren nni ur d ghari
ttviren, ur d ay d tisen ghar yires: tizzaren d ghars wawaren nnegh. Maca ur
yedji xf uyenni wapa: itinni yi yexf inu, imara ssiwregh s ca n yires nnidven
huma ad inigh ixf nnegh, am xmi ssawaregh xf ca n midden, ur dji xaf negh;
amxmi ur dji d tidet… Ighzvar ur yetghimi d ighzvar; tara ur tghimi d tara;
tizi ur tghimi d tizi; adrar ur yetghimi d adrar; azaragh ur yetghimi d
azaragh; afras ur yetghimi d afras… tafunast nnegh ur tghimi d tafunast nnegh.
Maca aqa din ijjen
winat nnidven yekk ay id deg wghezdis: xmi nni d ghar negh d tasen izuwwajen (gguren
x tudrin; neccin nticc asen ihrucen, d tipeydvar yeqqarsen, d tadvuft, nitni
ticcen anegh tiseynaf, tisitin, tiseghnas, izembiren… ). Izewwajen ssawaren
taorabt. Yenna yi yexf inu ad kidsen ssiwregh taorabt nni id anegh srimden
iseffaren n yires. Umi d iwdven ghar taddart nnegh, ffghegh ghar sen (tugha ur
kidsen nessiwir: neccin nticcasen min ghar negh; nitni ticcen anegh min nexs,
nebra yawar), irigh ssawaregh akidsen awaren nni i remdegh. Twarigh ten
arezvmen d ayi tittvawin d yimi. Ssghdegh. Wcigh asen azyen nni n tpeydvûrt i
tugha ghari deg wfus; wcin ayi d ict n tisit d tamezyant. Jjigh ten, uryegh
ghar taddart, nec war ssinegh azedjif inu zeg idvaren inu. Taorabt nni id
anegh ssermaden war teggûr akid izewwajen! War ttet! Iwa mana wya rexxu?! Uyac
taorabt d ict? Nigh taorabt n Hassanin abu lmaoali d ict, tenni n izewwajen d
ict nnidven?! Iwa umi yaminni, iri iwyen anegh d ijen uzewwaj, ad anegh
yessermed taorabt n izewwjen – neccin aqa akid sen i nteg tasebbabt. War
ssinegh min xafsen id yedvrin, x yin ad d anegh yissermaden? Awar nnegh, nnan
anegh war tessawar t’, aqa ur yedji nican; awar id anegh ssermaden ur tssinen
izewwajen; awar n izewwajen ur d anegh t’ mmiren!! D aweddvar wapa, d aweddvar!
Waxxa amenni,
qqimegh tadfegh ghar isermaden nni id anegh d iwyen: wi yessnen, balak inni
ten d yiwyen ssnen min xf urezzun. Balak d nipni i yssnen min di djan inadan
nnegh.
Zi twarat ghar
tennidven, ssajjigh x yex inu di tisit; sekkwdvegh mamec djigh, ma war dayi
yemmarni ca… Tafegh nec d nec wapa!
Umi tetwawcar
taddart n Bu yreghman, usin d ijardamiyyen, isin Badi n Heddu d Mhemmed
Aqudvadv; nec war d ayi ufin di taddart. Iwyen ten ghar
kumisaria; kkin din ijjen wasn d tmeddit nnes. Umi d nnufsren, udfen d war
djin d nitni: war zemren ad bedden x idvaren nsen; tittvawin d wanzaren uffen;
izedjifen nsen ggin izendar; tighezdisin nsen tsudvent… Marra min d aysen
itwezwiz. Umi d aysen d yedwer buhber, irigh tseqsigh ten. Yeysi Badi s
wsqinfed, ccûrent id tittvawin nnes s imettvawen, yenna yi: “marra min xafnegh
yekkin, zi wmi ur nessin ad nessiwer. Ijardamiyen ssawren ict n taorabt am
tenni ssawren izewwajen, uca war nufi min d asen ghad nini. Qqimen
ccaten d aynegh ar ami uhren uca snufsren anegh d. Awaren nni id angh yemra Si
Hassanin ur gguren di kumisaria. U waxxa ggûren, wi cek ghad yejjen ad xafsen
turzud ijjen ijjen, ad ten teqned ay ad akid uy ad…?! Umi d anegh ufin nsseghd
amenni, ntmepmip wapa, war nssin min ghad nini, uca ufin t xafnegh: tghiren d
neccin i yucaren izmar n Bu yreghman.”.
Yedvra d ghari min
tugha xafi yekkin akid izewwajen. Maca min yekkin x Badi d Mhemmed yarnu; qeo
nec ur twiwtegh!
Qqimegh txarrisvegh:
mana wyad rexxu? Ma tiraren zzaynegh nigh? Ires ad id anegh ssermaden zi mermi
rexxu, war d anegh d yiwi walu; war yessufugh akid ijardamiyyen ura akid
izuwwajen; iwa min umi aremmud nnes?! Badi n Heddu ixeyyeq, war yetwiri.
Yarzvem d dayi tittvawin nnes d timiriwin (tittvawin nnes uzghent, tittvawin n
wen ibedden ad yeg ca yemghar di tudart nnes, war xaf s yeddikkwîr). Yendvar d
dayi tittvawin yenna yi: “nec ad ffghegh! Ires i war xafi ikessin tiyyita n
ijardamiyyen war dji min zzays ghad ggegh!”
Drigh t’, kkaregh
ad as d ssemmêgh cwayt n tahrirt ad zzay s yagh arazv nnes.
D tidet! Badi n
Heddu yenna yi tidet! Maca nec ur zemregh ad ffghegh: baba ur itixs.
Qqimegh teddugh
ghar Si Hasanin. Maca awarni wur inu.
Tugha attvas zeg
wami ssentigh tacigh akid yires inu amxmi d ays tmudjughent tikedvfin. Xmi nni
tixsegh ad ssiwregh awar nnegh, tacigh akid yires inu ur yefsus amen t’ tugha.
Deg wussan ad ineggura, tacigh akid s ituzzûr, itcar ayi imi; tacigh amxmi
ghari din ca n wsennif n tafrewt.
Ict n twara kkaregh
d zeg idves, ufigh ghari… ires n tefrewt.
Mimun AMSBRID
kab_Latn kab_Latn kab_Latn taq_Latn kab_Latn kab_Latn kab_Latn kab_Latn kab_Latn fra_Latn hau_Latn kab_Latn kab_Latn wol_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn mlt_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn run_Latn kab_Latn kab_Latn kab_Latn kab_Latn kab_Latn kab_Latn knc_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn gaz_Latn kab_Latn kab_Latn lmo_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn sna_Latn est_Latn taq_Latn kab_Latn taq_Latn kab_Latn mlt_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn taq_Latn mlt_Latn kab_Latn kab_Latn lmo_Latn ewe_Latn kab_Latn kab_Latn grn_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn bam_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn bam_Latn lmo_Latn kab_Latn kab_Latn kab_Latn kab_Latn kab_Latn swh_Latn kab_Latn kab_Latn kab_Latn kab_Latn run_Latn kab_Latn kab_Latn